**Unde eşti?**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe unde eşti când plouă, unde eşti,

În care cărţi uitate cu poveşti,

Pe ce tărâm adormi, când peste foi

Coboară seara,-ți-aminteşti de noi?

Mă bucur că trăiesc, într-adevăr,

Ascunsă-n seva dulce-a unui măr,

Când muşti din el pe buze mă adopţi

Ca pe-un păcat, dar totuşi, câte nopţi

Ţi-au trebuit să înţelegi că eu

Voi fi fărâma ta de curcubeu,

Un brâu întins pe cerul incolor...

Dar unde eşti când plouă, când mi-e dor?

- Când stropii reci alunecă pe geam,

Stau pe sofa și mă gândesc că am

Atâtea fantezii de împlinit,

Mă pierd în părul moale, despletit,

Iar tu-nflorești sub palma mea, din nou,

Când te ating... Ești cel mai scump cadou

Pe care toamna mi-l oferă-n dar,

Mai e un singur pas pân' la altar

Și-am să-ți dezleg misterul ferecat

Sub sânii goi, doritul meu păcat,

Mă vreau prin trupul tău explorator,

Acolo sunt, iubito, când ți-e dor.

Liliana Trif Ioan Grigoraș